8 Ka morago ga moo go ile gwa latela tlaišo e šoro. (Bala 2 Timotheo 3:12.) Dihlatse di ile tša swarwa gampe le go hlaselwa. Dikgatišo tša rena di ile tša tšewa ka šiši; le gona ra thibelwa go hira meago yeo re ka bokanago go yona goba go aga mafelo a borapedi. Akanya kamoo bana babo rena le dikgaetšedi ba ilego ba ikwa ka gona ge ba be ba lebeletšane le mathata ao! Ka 2001, Dihlatse di ile tša ipiletša Kgorong ya Yuropa ya Ditshwanelo tša Batho (European Court of Human Rights [ECHR]), gomme tša iša tsebišo e oketšegilego Kgorong yeo ka 2004. Ka 2010, ECHR e ile ya fihlelela phetho. Kgoro yeo e ile ya bona gabotse gore mmušo wa Russia o thibetše Dihlatse ka gobane batho ba di hloile gomme ya phetha ka gore ga go na lebaka la gore e eme le phetho ya dikgoro tša tikologong, ka ge go be go se na bohlatse bja gore go na le Dihlatse tše di nago le melato ya bosenyi. Go oketša moo, Kgoro e boletše gore thibelo yeo e be e reretšwe go amoga Dihlatse ditshwanelo tša tšona tša semolao. Kgoro e ile ya phetha ka gore Dihlatse di na le tshwanelo ya go hlankela Modimo ka bolokologi. Gaešita le ge bahlankedi ba bangwe ba Russia ba se ba dira ka go dumelelana le phetho ya ECHR, batho ba Modimo nageng yeo ba kgothaditšwe kudu ke diphenyo tše bjalo.